Murcia
**Murcia** je hlavné mesto autonómneho spoločenstva Murcijského regiónu. Leží na rieke Segura v juhovýchodnom Španielsku. Podľa sčítania z roku 2012 tu žilo 441 354 obyvateľov, čo ju robí siedmym najväčším mestom v celom Španielsku.

Dejiny
------

Príjazd Jakuba I. Aragonského
Mesto založili v prvej polovici 9. storočia Mauri. Čoskoro sa stalo významným obchodným centrom. V roku 1172 mesto dobyli severoafrickí Almohadovia. V roku 1243 získal mesto v rámci reconquisty Ferdinand III. Kastílsky. Následne prišiel do mesta rad kresťanských obyvateľov, čo vyvolalo roku 1264, u predtým väčšinových moslimov, povstanie. To v roku 1266 porazil Jakub I. Aragónsky. Nasledoval príliv ďalších obyvateľov z Aragónska a Katalánska. Napriek snahe Jakuba II. v roku 1296 získať mesto pre Aragónsku korunu sa stala Murcia v roku 1304 súčasťou Kastílskej koruny. Po dobytí posledného moslimského kráľovstva v Granade roku 1492 (s ktorým Murcia na západe susedila) sa otvorila cesta k väčšej prosperite a rozvoji mesta.

V 18. storočí prešla Murcia významnou prestavbou a veľká časť historických stavieb v meste pochádza práve z tohto obdobia. Od roku 1833 bola hlavným mestom rovnomenného regiónu. Aj v súčasnej dobe je hlavným obchodným centrom regiónu. Hlavné príjmy obyvateľov tvoria predovšetkým okolité poľnohospodárstvo, menej turistov nahrádza veľký počet študentov dvoch miestnych univerzít.

Pamiatky a významné stavby
--------------------------

Murcijská katedrála
Historická časť mesta leží severne od rieky Segura. Historické stavby sú prevažne barokové a renesančné. Najvýznamnejšou stavbou je baroková katedrála *Catedral de Murcia* z prvej polovice 18. storočia na *Plaza del Cardenal Bellugo*, neďaleko od rieky. Katedrála sa začala stavať už v 14. storočí. Má bohato zdobenú fasádu.

Južne od katedrály na nábreží stojí neoklasicistická budova radnice *Ayuntamiento de Murcia* z rokov 1846 – 1848. Vedľa radnice je biskupský palác (Palazio Episcopal) z rokov 1748 – 1768. Starý most *Puente Viejo* spája severnú a južnú časť mesta.

Jednou z hlavných ulíc v centre Murcie je úzka *Calle Traperia* na konci ktorej sa nachádza menšie námestie *Plaza de Santo Domingo* s barokovým kostolom *Santo Domingo* z prvej polovice 18. storočia. Vedľa stojí budova divadla *Teatro Romea* z konca 19. storočia. K ďalším ceneným stavbám náleží budova kasína z konca 19. storočia, kláštor *Santa Clara*, barokovo-rokokový kostol *San Nicolás* (polovica 18. storočia), *San Bartolomé* alebo barokový kostol *San Andrés*.

Osobnosti mesta
---------------

* Muhjí ad-Dín ibn Arabí (\* 1165 – † 1240), španielsko-arabský filozof a učiteľ sufizmu
* Francisco Rabal (\* 1926 – † 2001), herec
* Alejandro Valverde (\* 1980), cyklista
* Nicolás Almagro (\* 1985), tenista

Partnerské mestá
----------------

* France  Grasse, Francúzsko, 1990
* Mexiko  Irapuato, Mexiko, 2012
* Italy  Janov, Taliansko, 2018
* Italy  Lecce, Taliansko, 2002
* Poland  Łódź, Poľsko, 1999
* USA  Miami, USA
* Filipíny  Murcia, Filipíny, 2002

Galéria
-------

* RadnicaRadnica
* Biskupský palácBiskupský palác
* Kostol Santo DomingoKostol Santo Domingo
* Ulica Calle TraperiaUlica Calle Traperia
* Divadlo Teatro Romea Divadlo Teatro Romea
* Univerzita MurciaUniverzita Murcia

Referencie
----------

1. ↑  Ellingham, M.: *Španielsko*. Rough Guides. 1. české vydanie Jota 2005. 1030 s. S. 883. ISBN 80-7217-312-X
2. ↑  NOVOTNÁ, J. Žáková, M.: *Španielsko a Andorra*. 2. vyd. Olympia Praha 1996. 176 s. S. 110. ISBN 80-7033-397-9
3. 1 2 3 4 5 6 7   *Hermanamientos sí, pero con estrategia* [online].. Dostupné online. (Spanish)
4. ↑   *Miasta partnerskie Łodzi* [online]. City of Łódź. Dostupné online. Archivované 2013-06-24 z originálu. (Polish)

Iné projekty
------------

Commons
* Spolupracuj na Commons Commons ponúka multimediálne súbory na tému **Murcia (mesto)**

Externé odkazy
--------------

* Sprievodca mestom
* Osobné stránky o Murcii

Zdroj
-----

*Tento článok je čiastočný alebo úplný preklad článku Murcia na českej Wikipédii.*